Source: http://www.bihon.ro/william-franklin-a-semnat-cu-csm-oradea/1126413
Timestamp: 2017-12-11 13:20:00+00:00

Document:
William Franklin a semnat cu CSM Oradea - BIHON
William Franklin a semnat cu CSM Oradea
la	18. iunie 2012 12:45	 Reactualizat la:	 18. iunie 2012 13:08
Conducerea echipei de baschet CSM Oradea încearcă să definitiveze în perioada următoare lotul cu care va aborda viitorul sezon competiţional.
Reunirea echipei este programată la începutul lunii august.
„Este adevărat că mai există destul timp până la startul sezonului, dar este bine să ştim din timp pe cine vom conta. De aceea încercăm să încheiem negocierile cu jucătorii pe care dorim să-i păstrăm din lotul din campionatul trecut şi să finalizăm cât mai repede înţelegerile cu cei pe care dorim să-i transferăm”, ne-a declarat managerul secţiei de baschet masculin a CSM Oradea, Şerban Sere. Jucătorii români Pascu, Lázár, Török, Hora, Lupusavei, Paşca şi Ţibârnă sunt sub contract cu clubul orădean. S-a renunţat la Vasile Ştefan, căruia i s-a comunicat să-şi caute altă echipă.
Încă doi străini
În ceea ce priveşte stranierii, play-maker-ul William Franklin a semnat un contract cu CSM Oradea. Clubul orădean poate însă rezilia înţelegerea în cazul în care jucătorul american nu va face faţă din punct de vedere fizic şi nu va trece de testele din perioada precompetiţională. „Franklin şi-a revenit bine duopă operaţie. Am vizionat unele casete cu antrenamentele sale recente şi pare că se prezintă foarte bine. Noi sperăm să poată juca la adevărata sa capacitate”, a afirmat Şerban Sere. Dacă Franklin va fi apt de joc, CSM ar putea renunţa la lituanianul Gediminas Navickas, dar lucrurile nu sunt încă decise. De asemenea, Milos Markovic nu va mai face parte, după toate probabilităţile, din lotul orădenilor. Tratativele de prelungire a contractelor cu Nemanja Maric şi Sasha Topcov sunt aproape de finalizare. „Noi dorim să-i păstrăm pe Nemanja şi Sasha, cred că şi ei vor acelaşi lucru. Sperăm să încheiem cât mai rapid negocierile pentru semnarea noilor contracte. Deocamdată, noi ne bazăm pe cei patru străini – Pesic, Franklin, Maric şi Topcov. În afara aceastora, dorim să mai aducem încă doi. Avem mai multe variante, le vom analiza cu atenţie până să luăm o decizie”, a spus Sere.
Echipa orădeană va efectua un cantonament în Ungaria, la Debreţin, la mijlocul lunii august, urmat apoi de mai multe meciuri de pregătire.
Taguri: baschet, csm oradea, William Franklin

References: CSM 
 CSM 
 CSM 
 CSM 
 CSM 
 CSM 
 csm